text: Dos joves entren a robar a la casa de davant, a Vila-seca
  Dos joves entren a robar a la casa de davant i s'emporten una planxa i roba interior, a Vila-seca
  Els lladres són dos nois de 19 i 21 anys
  dimecres, 19 de juny 2019 - 20:14h
  Imatge d'arxiu d'un vehicle de la Policia Local de Vila-seca | cedida
  Robatori de proximitat el de la matinada de dimecres a Vila-seca, quan dos joves han entrat a robar en un pis de l'edifici del davant on viuen. Els fets han tingut lloc la nit de dimarts a dimecres, passades les dues de la matinada, quan els joves, de 19 i 21 anys, han entrat per la terrassa d'un pis proper a casa seva amb la intenció de cometre un robatori, segons apunta el 'Diari de Tarragona'.
  El propietari de l'habitatge ha sentit sorolls a la casa, a la terrassa, i ha donat l'avís als serveis d'emergència a través del telèfon 112. Els lladres, en veure's sorpresos, han saltat des de la terrassa al carrer i han fugit amb el botí. El propietari de l'habitatge ha donat tota la informació als Mossos d'Esquadra, que han avisat la Policia Local de Vila-seca, que s'ha fet càrrec del robatori.
  Els dos joves han sigut enxampats amb una planxa i roba interior robats
  Un cop la policia ha pogut recopilar les característiques dels lladres, han iniciat la seva recerca per les zones properes al robatori. Finalment, s'han localitzat dos joves que duien una planxa, un mitjó i les calcetes d'una nena. La resta del botí ja estava a la casa dels joves, que un cop fetes les investigacions policials corresponents, s'ha comprovat que està ubicada just davant del pis on han comès el robatori. Finalment, els dos nois han sigut detinguts com a presumptes autors d'un delicte de robatori amb força, i passaran a disposició judicial en els pròxims dies.
  "El govern de l'Ajuntament de Mont-roig del Camp es reparteix les carteres" "🎤AGENDA: Artistes de renom actuaran a l'Hospitalet de l'Infant aquest juliol"